Document ID: 32011D0107

РЕШЕНИЕ НА КОМИСИЯТА
от 10 февруари 2011 година
за изменение на Решение 2007/756/ЕО за приемане на обща спецификация на националния регистър на подвижния състав
(нотифицирано под номер C(2011) 665)
(текст от значение за ЕИП)
(2011/107/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2008/57/ЕО на Европейския парламент и на Съвета от 17 юни 2008 г. относно оперативната съвместимост на железопътната система в рамките на Общността (1), и по-специално член 33 от нея,
като има предвид, че:
(1)
В раздел 2.2 от приложението към Решение 2007/756/ЕО на Комисията от 9 ноември 2007 г. за приемане на обща спецификация на националния регистър на подвижния състав, предвиден в член 14, параграфи 4 и 5 от директиви 96/48/ЕО и 2001/16/ЕО (2) се описва реализацията на Европейската глобална архитектура за национални регистри на возилата (НРВ) и се предвижда актуализация на решението, ако е целесъобразно, след извършването на оценка на пилотен проект от страна на Европейската железопътна агенция. Освен това в раздела се предвижда решение за свързване на националните регистри на возилата към централния виртуален регистър на возилата (ВРВ). Европейската железопътна агенция реализира и оцени пилотния проект. На 26 март 2010 г. тя предаде на Комисията препоръка ERA/REC/01-2010/INT, с която се предлага актуализация на приложението към Решение 2007/756/ЕО. Поради това Решение 2007/756/ЕО следва да бъде изменено.
(2)
В член 33, параграф 2 от Директива 2008/57/ЕО се предвижда, че като част от задължителната информация НРВ трябва да съдържа също идентификация на собственика на возилото и на органа, който отговаря за поддръжката. Следователно е необходим преходен период с цел адаптиране на нестандартните НРВ, така че да включват поле 9.2 „търговски регистрационен номер“, и с цел актуализиране на информацията относно собственика и органа, отговарящ за поддръжката, по отношение на возилата, които вече са регистрирани в НРВ.
(3)
Преходните периоди за съществуващи возила, описани в раздел 4.3 от приложението към Решение 2007/756/ЕО, са изтекли или изтичат. Предишният регистриращ орган, който е отговарял за регистрацията на возилото, следва да е предоставил всички изисквани данни в съответствие със споразумението между него и регистриращия орган, определен съгласно член 4 от Решение 2007/756/ЕО. Тази информация следва да е прехвърлена в срок до 9 ноември 2008 г. В срок до 9 ноември 2009 г. регистриращият орган на всяка държава-членка следва да е въвел в своя НРВ возилата, използвани по международни маршрути. В срок до 9 ноември 2010 г. регистриращият орган на всяка държава-членка следва да е въвел в своя НРВ возилата, използвани по вътрешни маршрути.
(4)
Мерките, предвидени в настоящото решение, са в съответствие със становището на Комитета, създаден съгласно член 29, параграф 1 от Директива 2008/57/ЕО,
ПРИЕ НАСТОЯЩОТО РЕШЕНИЕ:
Член 1
Приложението към Решение 2007/756/ЕО се заменя с приложението към настоящото решение.
Член 2
1. В срок до 30 юни 2011 г. Европейската железопътна агенция адаптира файловете за инсталиране и документите, които следва да се използват за създаване на стандартния национален регистър на возилата (сНРВ), машината за преобразуване на данни и виртуалния регистър на возилата, с оглед добавянето на информация относно разрешенията за въвеждане в експлоатация, издадени в други държави-членки (позиции 2, 6, 12 и 13).
2. В срок до 30 юни 2011 г. Европейската железопътна агенция публикува указания за прилагане на Европейската глобална архитектура за НРВ.
Член 3
1. В срок до 31 декември 2011 г. държавите-членки адаптират националните си регистри на возилата с оглед включването на информация относно разрешенията за въвеждане в експлоатация, издадени в други държави-членки (позиции 2, 6, 12 и 13, определени в приложението), а ако използват нестандартен национален регистър на возилата - с оглед включването на поле 9.2 „търговски регистрационен номер“, определено в приложението, в съответствие с посочените в член 2 файлове за инсталиране.
2. Държавите-членки гарантират, че по отношение на возилата, регистрирани преди влизането в сила на настоящото решение, идентификацията на органа, отговарящ за поддръжката, в националния регистър на возилата приключва в срок до 31 декември 2011 г.
Член 4
Държавите-членки гарантират свързване на националните си регистри на возилата към виртуалния регистър на возилата в срок до 31 декември 2011 г.
Член 5
Адресати на настоящото решение са държавите-членки.
Съставено в Брюксел на 10 февруари 2011 година.

Labels: 12
7
8
15